**Statistikanõukogu arvamus Statistikaameti 2024.–2028. aasta statistikatööde programmi kohta**

Statistikanõukogu sai ülevaate Statistikaameti 2024.–2028. aasta statistikatööde programmist ja arutas seda 10. novembri 2023. a koosolekul.

Statistikaameti 2023–2030 arengukava seab eesmärgiks olla kliendikeskne ja teenuspõhine organisatsioon. See tähendab oluliste kliendirühmade vajaduste välja selgitamist enne neid mõjutavate arenduste ja otsuste tegemist. Statistikaameti ülesanne on tagada turvaline ja mugav juurdepääs andmetele ja infole läbi teenuste disainimise kasutajate vajadustest lähtuvalt. Seda on võimalik teha Statistikaameti (edaspidi Amet) ja riigi andmehalduse ning era- ja administratiivsete andmete jätkusuutlikuma kasutuselevõtu abil. Teenuspõhiselt kavatseb amet uuendada oma teenuseid ning juhtida ühe teenuse kõiki elemente terviklikult. Ameti teenused peavad looma väärtust nende kasutajatele ning omama selgeid omanikke või vastutajaid, kes tagavad kõikide huvipoolte kaasatuse teenuse arendamisel nii ametis kui väljaspool. Ka ressursse on kavas juhtida teenuspõhiselt, mis eeldatavalt läheb kokku VV algatatud riigieelarve revisjoni lähtepõhimõtetega. Amet kavatseb jätkata uute Eesti ja Euroopa Liidu õigusaktide analüüsimist statistikavajaduste võimalikult varaseks tuvastamiseks, et vähendada aruandluskohustuse ja andmeesitaja halduskoormust. Amet määratleb ka jätkuvalt nende rakendamise ressursivajaduse ja taotleb selleks rahastust nii Euroopa Komisjonilt kui riigieelarvest.

2023. aasta lisarahastus riigieelarvest aitas ametil parandada statistika kvaliteeti ning uuendada selle sisu. Nõukogu näeb, et selline statistikaameti arengukavast lähtuv, klientide vajaduste ning riigi ressursside tasakaalustatud ühendamine Eesti statistikasüsteemis peab jätkuma ka edaspidi. Statistikanõukogu arvates toetab 2024–2028. aasta statistikatööde programm andmekasutajate vajadusi ning on kooskõlas statistikaameti arengukava eesmärkidega, kuid mille täitmiseks on vaja lahendada järgmised väljakutsed.

1. **Statistikanõukogu hinnangul vajab riikliku andmehalduse koordineerimine riigieelarvest püsi­rahastust, sest nõukogu näeb selles olulist võimalust vähendada andmeandjate halduskoormust ning tõsta nii riikliku statistika kui ka teaduslike uurimistööde kvaliteeti ja valmimise kiirust.**

Andmehalduse probleemid avalduvad riigi registrites olevate andmete halvas kvaliteedis, mis raskendavad või teevad võimatuks nende rist- ja korduvkasutuse. See omakorda pärsib nii andme­põhist otsustamist, personaalsete riigiteenuste osutamist, aga märkimisväärselt ka riikliku statistika tegemist. Registrites olevate andmete korduvkasutus vähendab halduskoormust andmeandjate jaoks, parandab nii statistika kui ka teadusuuringute kvaliteeti ning suurendab nende tootmise kiirust. Samuti toetab selline tegevus teadmistepõhist poliitikakujundamist. Andmehalduse koordineerimise ülesanne on pandud riikliku statistika seadusega Statistikaametile. Seni ei ole selle ülesande täitmist riigieelarvest rahastatud. Aastatel 2021–2025 rahastatakse andmehalduse koordineerimise arendustegevusi EL vahenditest, st Eesti taastekavast. Alates 2026. aastast ei ole valdkonnal ei püsi- ega projektirahastust.

1. **Statistikanõukogule esitatud info kohaselt on vaja tagada riikliku statistika rahastusmudeli jätkusuutlikkus, et minimaalselt oleks tagatud EL õigusaktidest tulenevate uute andmete esitamise kohustuste täitmine.**

Statistikaameti 2024.–2028. aasta statistikatööde loetelu kajastab Eesti rahvusvahelisi kohustusi ja tarbijate statistikavajadusi. 2024. aasta statistikatööde loetelu maksumus Statistikaametis on 12,9 miljonit eurot (ilma IT kuludeta, mis on RMIT eelarves). Tulenevalt riikliku statistika rahastus­võimalustest riigieelarves ei ole võrreldes praegu kehtiva statistikatööde loeteluga järgmise viie aasta jooksul võimalik teha olulisi muudatusi. Samas on juba täna Statistikaametil teada, et mitmetesse statistikatöödesse lisanduvad lähiaastatel täiendavad EL statistika­vajadused, näiteks keskkonna­statistikas seoses uute keskkonnaarvepidamistega, rahvastiku­statistika uue määruse rakendamisega ning sotsiaalstatistika raammäärusest tuleneva leibkondade eelarve uuringu läbiviimise kohustuslikuks muutumisega. Nende tööde tegemiseks on vaja esmalt investeeringuid metoodika arendusse ning hiljem kulusid pidevaks näitajate tootmiseks.

Statistikanõukogu andmetel on Statistikaamet alates 2021. aastast esitanud uute statistikamääruste rakendamise eeldatavad kulud EL statistikamääruste eelnõude Eesti seisukohtades ning neid kuluprognoose täpsustatakse vastavalt sellele, kuidas täpsustuvad andmevajadused õigusaktides.

Statistikanõukogule esitatud ülevaate kohaselt ei taga praegune riikliku statistika rahastusmudel tasakaalu Eesti Vabariigi võetud rahvusvaheliste kohustuste, riigisisese andmevajaduse ning riikliku statistika tegemise tõhustamiseks vajalike arendustegevuste sh infotehnoloogiliste arendus­tegevuste vahel.

1. **Statistikanõukogu juhib rahandusministri tähelepanu vajadusele luua süsteem, mille abil pidada arvestust, milliste ELi õigusaktide heakskiitmisega on ministeeriumid võtnud riigile kohustuse statistikat esitada. Sellise süsteemi sisseseadmine võimaldab hoida ära soovimatuid kohustusi ning kulusid, teisalt aga planeerida õigeaegselt uutest kohustustest tulenevaid kulusid.**

Statistikaamet koostöös erinevate valitsusasutustega arendab Euroopa Liidu õigusaktidest tulenevalt aastatel 2022–2026 Eurostati grantide toel keskkonnamajanduse uute kohustuslike väljundnäitajate tootmist, EL ettevõtlusstatistika raammääruse, ja EL sotsiaalstatistika raammääruse rakendamist ning registriandmete kasutusele võtmist töötasu- ja ettevõtlusstatistikas, rahvastikustatistika arendamist. Lisaks peab Eesti täiendama statistikat tulenevalt EL nõuetest taaskäivitamise ja taaste­kavade, rohepöörde, väliskaubanduse kohta. Rohepöörde aruandluse näitena võib tuua alates 2024. a kehtima hakkavad täiendatud põllumajandusstatistika nõuded. Samuti on Euroopa Liidu Nõukogus läbirääkimistel Euroopa statistikasüsteemi reguleeriva määruse nr 223/2009 muutmise eelnõu, milles nähakse ette võimalused eraandmevaldajate käes olevate kolmandate osapoolte andmete kasutamiseks. Selle muudatusega võivad riigile kaasneda kohustus selliste andmete eest tasuda.

Nõukogu leiab, et ühe lahendusena võiks kaaluda EL siseriiklikus menetluses eraldi andmete esitamise kohustusi puudutavate kontrollküsimuste kasutamist õigusakti mõjude hindamise koosseisus.

**Kokkuvõttes toetab Statistikanõukogu Statistikaameti 2024.–2028. aasta statistikatööde programmi Vabariigi Valitsusele esitatud kujul ning ootab Statistikaametilt ja Rahandusministeeriumilt riikliku statistikasüsteemi edasise arendamise lahendusettepanekuid, mis võtavad arvesse tõstatatud küsimusi.**